
RAPORT  COMUN

asupra propunerii legislative privind calendarul de creştere a salariului minim pe economie

1. În conformitate cu prevederile art.89 din Regulamentul Camerei Deputaţilor, republicat, Comisia pentru muncă şi protecţie socială şi Comisia pentru buget, finanţe şi bănci au fost sesizate în fond, în procedură obişnuită, în vederea examinării şi întocmirii raportului comun, cu propunerea legislativă privind calendarul de creştere a salariului minim pe economie, trimisă comisiilor cu adresa nr. Pl.x 611 din 5 decembrie 2005.

La întocmirea prezentului raport, Comisiile au avut în vedere avizele Consiliului Legislativ (nr.508/10.05.2005 – favorabil), Consiliului Economic şi Social (nr.938/11.05.2005 negativ), punctul de vedere al Guvernului (nr.2087/06.09.2005 – negativ), precum şi avizul Comisiei juridice, de disciplină şi imunităţi (nr. 642/22.12.2005 - negativ).
Propunerea legislativă are ca obiect de reglementare elaborarea de către Guvern, până la sfârşitul anului 2005, a calendarului de creştere a salariului minim pe economie, astfel încât la data de 1 ianuarie 2007 salariul minim pe economie să atingă nivelul minim existent în statele membre ale Uniunii Europene.

Comisiile reunite propun Plenului Camerei Deputaţilor respingerea iniţiativei legislative pentru următoarele considerente: 

a. Potrivit alin.(1) al art.159 din Legea nr. 53/2003 – Codul Muncii, salariul de bază minim brut pe ţară garantat în plată corespunzător programului normal de muncă se stabileşte prin hotărâre a Guvernului, după consultarea sindicatelor şi a patronatelor.
Propunerea legislativă nu are suport în ce priveşte calculul conform căruia se ajunge la nivelul salariului minim existent în statele membre ale Uniunii Europene.
De asemenea, nu se ţine seama de faptul că la stabilirea salariului minim brut pe ţară garantat în plată trebuie să se aibă în vedere acoperirea integrală a creşterii indicilor preţurilor de consum prognozaţi, cât şi o creştere în termeni reali determinată de creşterea economică prognozată, reflectată în dinamica PIB, precum şi în evoluţia consumului individual şi colectiv.

b. Modificarea nivelului salariului de bază minim brut pe ţară garantat în plată atrage după sine şi modificarea cuantumurilor altor drepturi băneşti ale căror niveluri se stabilesc, potrivit legii, în funcţie de acest salariu, cu implicaţii asupra creşterii cheltuielilor bugetare.
c. În programul de guvernare pe perioada 2005-2008, la Capitolul 7 - “Politica de protecţie socială”, este prevăzută creşterea salariului mediu brut pe economie cu aproximativ 60% faţă de nivelul actual, urmând ca salariul minim brut pe economie să urmeze cel puţin dinamica de creştere a acestuia.
d. Iniţiativa legislativă încalcă prevederile art.138 alin.(5) din Constituţia României, republicată, conform căruia “Nici o cheltuială bugetară nu poate fi aprobată fără stabilirea sursei de finanţare”, precum şi prevederile art.15 alin.(1) din Legea nr.500/2002 privind finanţele publice, cu modificările ulterioare, potrivit cărora “în cazul în care se fac propuneri de elaborare a unor proiecte de acte normative a căror aplicare atrage majorarea cheltuielilor aprobate prin buget, trebuie să se prevadă şi mijloacele necesare acoperirii cheltuielilor”.

2. Propunerea legislativă face parte din categoria legilor ordinare, conform prevederilor art.73 alin.(1) din Constituţia României, republicată. 

3. La dezbaterea propunerii legislative a participat, în conformitate cu prevederile art.55 din Regulamentul Camerei Deputaţilor, republicat, d-l Cătălin Dănilă, Secretar de Stat în cadrul Ministerul Muncii, Solidarităţii Sociale şi Familiei.

4. La lucrările comisiilor reunite au fost prezenţi 41 deputaţi, din totalul de  45 membri ai celor două comisii.

Raportul comisiei a fost adoptat cu majoritate din voturile celor prezenţi.

5. Propunerea legislativă a fost respinsă de Senat în şedinţa din 28 noiembrie 2005.

6. Potrivit prevederilor art.75 din Constituţia României, republicată, şi ale art.92 din Regulamentul Camerei Deputaţilor, republicat, Camera Deputaţilor este Cameră decizională.

În urma dezbaterii propunerii legislative în şedinţa din 8 februarie 2006, Comisiile propun respingerea acesteia, cu 32 voturi pentru şi 9 abţineri.

